title: Komission täytäntöönpanoasetus (EU) 2019/890, annettu 27 päivänä toukokuuta 2019, erityisehtojen vahvistamisesta maapähkinöiden tuonnille Gambiasta ja Sudanista sekä asetuksen (EY) N:o 669/2009 ja täytäntöönpanoasetuksen (EU) N:o 884/2014 muuttamisesta (ETA:n kannalta merkityksellinen teksti.)

text:
                  29.5.2019

                  FI

                  Euroopan unionin virallinen lehti

                  L 142/48

         KOMISSION TÄYTÄNTÖÖNPANOASETUS (EU) 2019/890,
         annettu 27 päivänä toukokuuta 2019,
         erityisehtojen vahvistamisesta maapähkinöiden tuonnille Gambiasta ja Sudanista sekä asetuksen (EY) N:o 669/2009 ja täytäntöönpanoasetuksen (EU) N:o 884/2014 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan ii alakohdan,
         ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (2) ja erityisesti sen 15 artiklan 5 kohdan,
         sekä katsoo seuraavaa:

                     (1)

                     Komission asetuksessa (EY) N:o 669/2009 (3) säädetään tehostetusta virallisesta valvonnasta, jota on sovellettava kyseisen asetuksen liitteessä I lueteltujen tiettyjen muiden kuin eläinperäisten rehujen ja elintarvikkeiden tuontiin. Gambiasta tuleviin maapähkinöihin on sovellettu tehostettua virallista valvontaa aflatoksiinien esiintymisen varalta jo lokakuusta 2015 lähtien. Sitä on sovellettu myös Sudanista tuleviin maapähkinöihin aflatoksiinien esiintymisen varalta huhtikuusta 2014 lähtien.

                     (2)

                     Jäsenvaltioiden kyseisiin hyödykkeisiin asetuksen (EY) N:o 669/2009 nojalla soveltama virallinen valvonta osoittaa, että aflatoksiineille asetettujen enimmäispitoisuuksien noudattaminen on jatkuvasti erittäin puutteellista tai että unioniin tuotaviksi esitettyjen lähetysten määrä on vähentynyt huomattavasti säännösten alun perin erittäin puutteellisen noudattamisen vuoksi. Nämä tulokset osoittavat, että kyseisten elintarvikkeiden ja rehujen tuonti aiheuttaa riskin ihmisten ja eläinten terveydelle. Tilanne ei ole parantunut, vaikka unionin rajoilla on jo vuosien ajan tihennetty valvontaa.

                     (3)

                     Komission täytäntöönpanoasetuksessa (EU) N:o 884/2014 (4) asetetaan erityisehdot tiettyjen rehujen ja elintarvikkeiden tuonnille tietyistä kolmansista maista aflatoksiinikontaminaatioriskin vuoksi. Tällä hetkellä kyseistä asetusta ei sovelleta maapähkinöiden tuontiin Gambiasta ja Sudanista.

                     (4)

                     Ihmisten ja eläinten terveyden suojelemiseksi unionissa on tarpeen säätää – tehostetun virallisen valvonnan ohella – erityisehdoista, jotka koskevat Gambiasta ja Sudanista tulevia kyseisiä rehuja ja elintarvikkeita. Kaikkien Gambiasta ja Sudanista tulevien maapähkinälähetysten mukana olisi oltava terveystodistus, jossa todetaan, että tuotteista on otettu näytteet ja tuotteille on tehty määritykset aflatoksiinien esiintymisen varalta ja että tuotteiden on todettu olevan unionin lainsäädännön mukaisia. Näytteenoton ja määritysten tulokset olisi liitettävä mukana olevaan terveystodistukseen.

                     (5)

                     Koska aflatoksiineille asetettujen enimmäispitoisuuksien noudattamisen on havaittu olevan erittäin puutteellista Turkista tulevien kuivattujen viikunoiden osalta, on aiheellista tihentää 10 prosentista 20 prosenttiin niitä tunnistustarkastuksia ja fyysisiä tarkastuksia, joita tehdään Turkista tuleville kuivatuille viikunoille aflatoksiinin varalta. Lisäksi Turkista tulevissa kuivatuissa viikunoissa on raportoitu olevan usein korkeita okratoksiini A -pitoisuuksia.

                     (6)

                     Voimassa olevalla vapautuksella jätetään täytäntöönpanoasetuksen (EU) N:o 884/2014 soveltamisalan ulkopuolelle lähetykset, jotka on tarkoitettu yksityishenkilölle henkilökohtaiseen kulutukseen ja käyttöön. Ulkopuolelle on aiheellista jättää myös sellaiset rehujen ja elintarvikkeiden lähetykset, jotka lähetetään kaupallisiksi näytteiksi tai esille pantaviksi näyttelyihin ja joita ei ole tarkoitus saattaa markkinoille tai jotka lähetetään käytettäväksi tieteellisiin tarkoituksiin. Tämä koskee tiettyjen rehujen ja elintarvikkeiden hyvin pieniä lähetyksiä, mutta ei ole aiheellista vahvistaa täsmällistä painoa, koska asianomaiset tuotteet ovat keskenään hyvin erilaisia. Edellä mainittujen vapautuksen edellytysten lisäksi olisi kuitenkin vahvistettava enimmäispaino, jotta voidaan välttää väärinkäyttö. Koska tällaiset lähetykset eivät aiheuta kansanterveydelle suurta riskiä, olisi kohtuutonta vaatia, että niiden mukana olisi oltava terveystodistus tai näytteenoton ja määritysten tulokset.

                     (7)

                     Brasilian, Etiopian, Argentiinan ja Azerbaidžanin viranomaiset ovat ilmoittaneet komissiolle sellaisen toimivaltaisen viranomaisen vaihtumisesta, jonka valtuutettu edustaja on oikeutettu allekirjoittamaan terveystodistuksen. Sen vuoksi nämä muutokset olisi sisällytettävä täytäntöönpanoasetukseen (EU) N:o 884/2014.

                     (8)

                     Lisäksi on aiheellista ajantasaistaa Capsicum annuum -lajin asiaa koskevia CN-koodeja niihin äskettäin tehtyjen muutosten vuoksi ja lisätä CN-koodit sekä hasselpähkinätahnalle että viikunoille, jotka ovat valmisteina tai säilykkeinä, myös sekoituksina, koska kuvausta vastaavia tuotteita pidetään kaupan näillä koodeilla.

                     (9)

                     Sen vuoksi asetusta (EY) N:o 669/2009 ja täytäntöönpanoasetusta (EU) N:o 884/2014 olisi muutettava.

                     (10)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EY) N:o 669/2009 liite I tämän asetuksen liitteen I mukaisesti.

            2 artikla
            Muutetaan täytäntöönpanoasetus (EU) N:o 884/2014 seuraavasti:

                        1)

                        Lisätään 1 artiklan 1 kohtaan o ja p alakohta seuraavasti:

                                    ”o)

                                    Gambiasta peräisin olevat tai lähetetyt kuorelliset ja kuoritut maapähkinät, maapähkinävoi, muulla tavoin valmistetut tai säilötyt maapähkinät (rehut ja elintarvikkeet);

                                    p)

                                    Sudanista peräisin olevat tai lähetetyt kuorelliset ja kuoritut maapähkinät, maapähkinävoi, muulla tavoin valmistetut tai säilötyt maapähkinät (rehut ja elintarvikkeet).”

                        2)

                        Muutetaan 1 artiklan 3 kohta seuraavasti:

                           ”3.   Tätä asetusta ei sovelleta 1 ja 2 kohdassa tarkoitettujen rehujen ja elintarvikkeiden lähetyksiin, jotka on tarkoitettu yksityishenkilölle yksinomaan henkilökohtaiseen kulutukseen ja käyttöön. Epävarmoissa tapauksissa todistustaakka on lähetyksen vastaanottajalla. Tätä asetusta ei myöskään sovelleta sellaisten rehujen ja elintarvikkeiden lähetyksiin, jotka lähetetään kaupallisiksi näytteiksi, laboratorionäytteiksi tai esille pantaviksi näyttelyihin ja joita ei ole tarkoitettu saatettaviksi markkinoille tai jotka lähetetään käytettäviksi tieteellisiin tarkoituksiin.
                           Ensimmäisessä alakohdassa tarkoitettujen lähetysten bruttopaino saa olla enintään 30 kilogrammaa.”

                        3)

                        Muutetaan 5 artiklan 2 kohta seuraavasti:

                                    a)

                                    Korvataan a alakohta seuraavasti:

                                                ”a)

                                                Ministério da Agricultura, Pecuária e Abastecimento (MAPA) ja Sistema Nacional de Vigilância Sanitária (SNVS) Brasiliasta tulevien rehujen ja elintarvikkeiden osalta;”

                                    b)

                                    Korvataan j, k ja l alakohta seuraavasti:

                                                ”j)

                                                Etiopian Food, Medicine and Health Care Administration and Control Authority (FMHACA) Etiopiasta tulevien elintarvikkeiden osalta;

                                                k)

                                                Servicio Nacional de Sanidad y Calidad Agroalimentaria (SENASA) ja Instituto Nacional de Alimentos (INAL) Argentiinasta tulevien rehujen ja elintarvikkeiden osalta;

                                                l)

                                                Azerbaidžanin Food Safety Agency Azerbaidžanista tulevien elintarvikkeiden osalta;”

                                    c)

                                    Lisätään m ja n alakohta seuraavasti:

                                                ”m)

                                                Gambian Food Safety and Quality Authority Gambiasta tulevien rehujen ja elintarvikkeiden osalta;

                                                n)

                                                Sudanin maa- ja metsätalousministeriö Sudanista tulevien rehujen ja elintarvikkeiden osalta.”

                        4)

                        Muutetaan asetuksen (EU) N:o 884/2014 liite I tämän asetuksen liitteen II mukaisesti.

            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Niitä 2 artiklan 1 kohdassa tarkoitettuja rehujen ja elintarvikkeiden lähetyksiä, jotka lähtivät alkuperämaasta ennen voimaantulopäivää, saa tuoda unionin alueelle ilman, että niiden mukana on terveystodistus ja näytteenoton ja määrityksen tulokset.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 27 päivänä toukokuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EYVL L 31, 1.2.2002, s. 1.

            (2)  EUVL L 165, 30.4.2004, s. 1.

            (3)  Komission asetus (EY) N:o 669/2009, annettu 24 päivänä heinäkuuta 2009, Euroopan parlamentin ja neuvoston asetuksen (EY) N:o 882/2004 täytäntöönpanosta tiettyjen muiden kuin eläinperäisten rehujen ja elintarvikkeiden tuontia koskevan tehostetun virallisen valvonnan osalta ja päätöksen 2006/504/EY muuttamisesta (EUVL L 194, 25.7.2009, s. 11).

            (4)  Komission täytäntöönpanoasetus (EU) N:o 884/2014, annettu 13 päivänä elokuuta 2014, tietyistä kolmansista maista tulevien tiettyjen rehujen ja elintarvikkeiden tuonnissa aflatoksiinipitoisuusriskin vuoksi käyttöön otettavista erityisehdoista ja asetuksen (EY) N:o 1152/2009 kumoamisesta (EUVL L 242, 14.8.2014, s. 4).

            LIITE I
            Poistetaan asetuksen (EY) N:o 669/2009 liitteestä I seuraavat kohdat:

                           Rehut ja elintarvikkeet
                           (käyttötarkoitus)

                           CN-koodi (1)

                           Taric-alanimike

                           Alkuperämaa

                           Vaara

                           Fyysisten ja tunnistus-tarkastusten tiheys (%) tuonnissa

                                       ”—

                                       Maapähkinät, kuorelliset

                                       —

                                    1202 41 00

                           Gambia (GM)

                           Aflatoksiinit

                           50

                                       —

                                       Maapähkinät, kuoritut

                                       —

                                    1202 42 00

                                       —

                                       Maapähkinävoi

                                       —

                                    2008 11 10

                                       —

                                       Maapähkinät, muulla tavalla valmistetut tai säilötyt

                                       —

                                       2008 11 91 ;
                                       2008 11 96 ;
                                       2008 11 98

                                 (Rehut ja elintarvikkeet)

                                       —

                                       Maapähkinät, kuorelliset

                                       —

                                    1202 41 00

                           Sudan (SD)

                           Aflatoksiinit

                           50”

                                       —

                                       Maapähkinät, kuoritut

                                       —

                                    1202 42 00

                                       —

                                       Maapähkinävoi

                                       —

                                    2008 11 10

                                       —

                                       Maapähkinät, muulla tavalla valmistetut tai säilötyt

                                       —

                                       2008 11 91 ;
                                       2008 11 96 ;
                                       2008 11 98

                                 (Rehut ja elintarvikkeet)

            LIITE II
            Muutetaan asetuksen (EU) N:o 884/2014 liite I seuraavasti:

                        1)

                        Lisätään seuraavat kohdat:

                                    Rehut ja elintarvikkeet
                                    (käyttötarkoitus)

                                    CN-koodi (1)

                                    Taric-alanimike

                                    Alkuperämaa tai lähetysmaa

                                    Fyysisten ja tunnistustarkastus-ten tiheys (%) tuonnissa

                                                ”—

                                                maapähkinät, kuorelliset

                                                —

                                             1202 41 00

                                    Gambia (GM)

                                    50

                                                —

                                                maapähkinät, kuoritut

                                                —

                                             1202 42 00

                                                —

                                                maapähkinävoi

                                                —

                                             2008 11 10

                                                —

                                                maapähkinät, muulla tavalla valmistetut tai säilötyt

                                                —

                                                2008 11 91 ;
                                                2008 11 96 ;
                                                2008 11 98

                                          (Rehut ja elintarvikkeet)

                                                —

                                                maapähkinät, kuorelliset

                                                —

                                             1202 41 00

                                    Sudan (SD)

                                    50”

                                                —

                                                maapähkinät, kuoritut

                                                —

                                             1202 42 00

                                                —

                                                maapähkinävoi

                                                —

                                             2008 11 10

                                                —

                                                maapähkinät, muulla tavalla valmistetut tai säilötyt

                                                —

                                                2008 11 91 ;
                                                2008 11 96 ;
                                                2008 11 98

                                          (Rehut ja elintarvikkeet)

                        2)

                        Korvataan viides kohta, joka koskee Turkista tulevia kuivattuja viikunoita, pähkinöiden tai kuivattujen hedelmien sekoituksia, jotka sisältävät viikunoita, viikunatahnaa, ja viikunoita, valmisteina tai säilykkeinä, myös sekoituksina, seuraavasti:

                                                ”—

                                                kuivatut viikunat

                                                —

                                             0804 20 90

                                    Turkki (TR)

                                    20”

                                                —

                                                pähkinöiden tai kuivattujen hedelmien sekoitukset, jotka sisältävät viikunoita

                                                —

                                             ex 0813 50

                                                —

                                                kuivatuista viikunoista valmistettu tahna

                                                —

                                                ex 2007 10  tai
                                                ex 2007 99

                                                —

                                                kuivatut viikunat, valmisteina tai säilykkeinä, myös sekoitukset

                                                —

                                                ex 2008 99  tai
                                                ex 2008 97

                                                —

                                                kuivatuista viikunoista valmistetut hienot ja karkeat jauhot sekä jauhe

                                                —

                                             ex 1106 30 90

                                          (Elintarvikkeet)

                        3)

                        Korvataan kuudes kohta, joka koskee Turkista tulevia hasselpähkinöitä, pähkinöiden tai kuivattujen hedelmien sekoituksia, jotka sisältävät hasselpähkinöitä, hasselpähkinätahnaa, hasselpähkinöitä, muulla tavoin valmistettuja tai säilöttyjä, myös sekoituksia, hasselpähkinöistä valmistettuja hienoja ja karkeita jauhoja sekä jauhetta, paloiteltuja, viipaloituja ja rouhittuja hasselpähkinöitä sekä hasselpähkinäöljyä, seuraavasti:

                                                ”—

                                                hasselpähkinät (Corylus spp.), kuorelliset

                                                —

                                             0802 21 00

                                    Turkki (TR)

                                    5”

                                                —

                                                hasselpähkinät (Corylus spp.), kuoritut

                                                —

                                             0802 22 00

                                                —

                                                pähkinöiden tai kuivattujen hedelmien sekoitukset, jotka sisältävät hasselpähkinöitä

                                                —

                                             ex 0813 50

                                                —

                                                hasselpähkinätahna

                                                —

                                                ex 2007 10  tai
                                                ex 2007 99  tai
                                                ex 2008 97  tai
                                                ex 2008 99

                                                —

                                                hasselpähkinät, muulla tavoin valmistetut tai säilötyt, myös sekoitukset

                                                —

                                             ex 2008 19

                                                —

                                                hasselpähkinästä valmistetut hienot ja karkeat jauhot sekä jauhe

                                                —

                                             ex 1106 30 90

                                                —

                                                paloitellut, viipaloidut ja rouhitut hasselpähkinät

                                                —

                                             ex 0802 22 00

                                                —

                                                paloitellut, viipaloidut ja rouhitut hasselpähkinät, muulla tavoin valmistetut tai säilötyt

                                                —

                                             ex 2008 19

                                                —

                                                hasselpähkinäöljy

                                                —

                                             ex 1515 90 99

                                          (Elintarvikkeet)

                        4)

                        Korvataan kahdestoista kohta, joka koskee Intiasta tulevaa Capsicum annuum -lajia, kokonaisena, murskattuna tai jauhettuna, Capsicum-suvun hedelmiä, kuivattuja, kokonaisia, ei kuitenkaan makeita ja mietoja paprikoita (Capsicum annuum), sekä muskottipähkinää (Myristica fragrans), seuraavasti:

                                                ”—

                                                   Capsicum annuum, kokonaisena

                                                —

                                             0904 21 10

                                    Intia (IN)

                                    20”

                                                —

                                                   Capsicum annuum, murskattuna tai jauhettuna

                                                —

                                             ex 0904 22 00

                                    11; 19

                                                —

                                                Capsicum-suvun kuivatut hedelmät, kokonaisina, muut kuin makeat ja miedot paprikat (Capsicum annuum),

                                                —

                                             ex 0904 21 90

                                    20

                                                —

                                                muskottipähkinä (Myristica fragrans)

                                                —

                                                0908 11 00 ;
                                                0908 12 00

                                          (Elintarvikkeet – kuivatut mausteet)


title: Komission täytäntöönpanoasetus (EU) 2019/892, annettu 28 päivänä toukokuuta 2019, Saccharomyces cerevisiae CNCM I-1079 -valmisteen hyväksymisestä kaikkien muiden sikojen kuin vieroitettujen porsaiden, emakoiden ja kaikkien toissijaisten sikaeläinten rehun lisäaineena (hyväksynnän haltija Danstar Ferment AG, jota edustaa Lallemand SAS) (ETA:n kannalta merkityksellinen teksti.)

text:
                  29.5.2019

                  FI

                  Euroopan unionin virallinen lehti

                  L 142/57

         KOMISSION TÄYTÄNTÖÖNPANOASETUS (EU) 2019/892,
         annettu 28 päivänä toukokuuta 2019,
         Saccharomyces cerevisiae CNCM I-1079 -valmisteen hyväksymisestä kaikkien muiden sikojen kuin vieroitettujen porsaiden, emakoiden ja kaikkien toissijaisten sikaeläinten rehun lisäaineena (hyväksynnän haltija Danstar Ferment AG, jota edustaa Lallemand SAS)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 alakohdan,
         sekä katsoo seuraavaa:

                     (1)

                     Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perusteet ja menettelyt hyväksynnän myöntämiselle.

                     (2)

                        Saccharomyces cerevisiae CNCM I-1079 -valmisteen hyväksyntää koskeva hakemus on toimitettu asetuksen (EY) N:o 1831/2003 7 artiklan mukaisesti. Hakemuksen mukana on toimitettu asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.

                     (3)

                     Hakemus koskee Saccharomyces cerevisiae CNCM I-1079 -valmisteen hyväksymistä kaikkien muiden sikojen kuin vieroitettujen porsaiden, emakoiden ja kaikkien toissijaisten sikaeläinten rehun lisäaineena, joka luokiteltaisiin lisäaineluokkaan ”eläintuotantoon vaikuttavat lisäaineet”.

                     (4)

                     Valmiste hyväksyttiin jo kymmenen vuoden ajaksi eläintuotantoon vaikuttavaksi lisäaineeksi vieroitetuille porsaille ja emakoille komission täytäntöönpanoasetuksella (EU) 2018/347 (2) ja broilereille ja toissijaisille siipikarjalajeille komission täytäntöönpanoasetuksella 2017/1905 (3).

                     (5)

                     Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 28 päivänä marraskuuta 2018 antamassaan lausunnossa (4), että Saccharomyces cerevisiae CNCM I-1079 -valmisteella ei ehdotettujen käyttöedellytysten mukaisesti käytettynä ole haitallisia vaikutuksia eläinten terveyteen, ihmisten terveyteen eikä ympäristöön. Se totesi myös, että lisäaine voi osoittautua tehokkaaksi kaikille sioille. Elintarviketurvallisuusviranomainen ei katso erityisten markkinoille saattamisen jälkeistä seurantaa koskevien vaatimusten olevan tarpeen. Lisäksi se vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla rehun lisäaine määritetään rehusta.

                     (6)

                        Saccharomyces cerevisiae CNCM I-1079 -valmisteen arviointi osoittaa, että asetuksen (EY) N:o 1831/2003 5 artiklassa säädetyt hyväksynnän edellytykset täyttyvät. Sen vuoksi kyseisen valmisteen käyttö tämän asetuksen liitteessä esitetyllä tavalla olisi hyväksyttävä.

                     (7)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Hyväksytään lisäaineluokkaan ’eläintuotantoon vaikuttavat lisäaineet’ ja funktionaaliseen ryhmään ’suolistoflooran stabiloimiseen tarkoitetut aineet’ kuuluva, liitteessä tarkoitettu valmiste eläinten ruokinnassa käytettävänä lisäaineena kyseisessä liitteessä vahvistetuin edellytyksin.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä toukokuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 268, 18.10.2003, s. 29.

            (2)  Komission täytäntöönpanoasetus (EU) 2018/347, annettu 5 päivänä maaliskuuta 2018, Saccharomyces cerevisiae CNCM I-1079 -valmisteen hyväksymisestä porsaiden ja emakoiden rehun lisäaineena sekä asetusten (EY) N:o 1847/2003 ja (EY) N:o 2036/2005 muuttamisesta (hyväksynnän haltija Danstar Ferment AG, jota edustaa Lallemand SAS) (EUVL L 67, 9.3.2018, s. 21).

            (3)  Komission täytäntöönpanoasetus (EU) 2017/1905, annettu 18 päivänä lokakuuta 2017, Saccharomyces cerevisiae CNCM I-1079 -valmisteen hyväksymisestä broilereiden ja toissijaisten lihasiipikarjalajien rehun lisäaineena (hyväksynnän haltija Danstar Ferment AG, jota edustaa Lallemand SAS) (EUVL L 269, 19.10.2017, s. 30).

            (4)  EFSA Journal 2019; 17(1):5535.

            LIITE

                        Lisäaineen tunnistenumero

                        Hyväksynnän haltijan nimi

                        Lisäaine

                        Koostumus, kemiallinen kaava, kuvaus, analyysimenetelmä

                        Eläinlaji tai -ryhmä

                        Enimmäisikä

                        Vähimmäispitoisuus

                        Enimmäispitoisuus

                        Muut määräykset

                        Hyväksynnän voimassaolo päättyy

                        PMY/kg täysrehua, jonka kosteuspitoisuus on 12 %

                           Luokka: eläintuotantoon vaikuttavat lisäaineet. Funktionaalinen ryhmä: suolistoflooran stabiloimiseen tarkoitetut aineet

                        4d1703

                        Danstar Ferment AG, jota edustaa Lallemand SAS

                           Saccharomyces cerevisiae CNCM I-1079

                           Lisäaineen koostumus

                           Saccharomyces cerevisiae CNCM I-1079 -valmiste, joka sisältää vähintään:

                                    —

                                    1 × 1010 PMY/g lisäainetta (päällystetty muoto)

                                    —

                                    2 × 1010 PMY/g lisäainetta (ei-päällystetty muoto)

                           Tehoaineen ominaispiirteiden kuvaus

                           Saccharomyces cerevisiae CNCM I-1079 -organismin elinkykyisiä soluja

                           Analyysimenetelmä
                            (1)

                        Lukumäärän määrittäminen: maljamenetelmä, jossa käytetään kloramfenikolidekstroosihiivauuteagaria (EN15789:2009)
                        Tunnistaminen: polymeraasiketjureaktiomenetelmä (PCR; CEN/TS) 15790:2008

                        Kaikki muut siat paitsi emakot ja vieroitetut porsaat
                        Kaikki toissijaiset sikaeläimet

                        —

                        1 × 109

                                    1.

                                    Lisäaineen ja esiseoksen käyttöohjeissa on mainittava varastointia koskevat edellytykset sekä stabiilisuus lämpökäsittelyssä.

                                    2.

                                    Rehualan toimijoiden on vahvistettava lisäaineen ja esiseosten käyttäjiä varten toimintamenettelyt ja järjestelyt lisäaineen ja esiseosten käytöstä aiheutuvien mahdollisten riskien varalta. Jos riskejä ei voida näiden järjestelyjen ja toimenpiteiden avulla poistaa tai minimoida, lisäainetta ja esiseoksia käytettäessä on käytettävä asianmukaisia henkilönsuojaimia, hengityssuoja mukaan lukien.

                        18. kesäkuuta 2029

               (1)  Analyysimenetelmiä koskevia yksityiskohtaisia tietoja on saatavissa seuraavasta vertailulaboratorion osoitteesta: https://ec.europa.eu/jrc/en/eurl/feed-additives/evaluation-reports


title: Komission täytäntöönpanoasetus (EU) 2019/893, annettu 28 päivänä toukokuuta 2019, Bacillus subtilis DSM 15544 -valmisteen hyväksynnän uusimisesta broilerien rehun lisäaineena ja asetuksen (EY) N:o 1444/2006 kumoamisesta (hyväksynnän haltija Asahi Calpis Wellness Co. Ltd., jota edustaa unionissa Asahi Calpis Wellness Co. Ltd Europe Representative Office) (ETA:n kannalta merkityksellinen teksti.)

text:
                  29.5.2019

                  FI

                  Euroopan unionin virallinen lehti

                  L 142/60

         KOMISSION TÄYTÄNTÖÖNPANOASETUS (EU) 2019/893,
         annettu 28 päivänä toukokuuta 2019,

            Bacillus subtilis DSM 15544 -valmisteen hyväksynnän uusimisesta broilerien rehun lisäaineena ja asetuksen (EY) N:o 1444/2006 kumoamisesta (hyväksynnän haltija Asahi Calpis Wellness Co. Ltd., jota edustaa unionissa Asahi Calpis Wellness Co. Ltd Europe Representative Office)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
         sekä katsoo seuraavaa:

                     (1)

                     Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perusteet ja menettelyt hyväksynnän myöntämiselle ja uusimiselle.

                     (2)

                        Bacillus subtilis C-3102 (DSM 15544) -valmiste hyväksyttiin 10 vuodeksi broilerien rehun lisäaineena komission asetuksella (EY) N:o 1444/2006 (2).

                     (3)

                     Asetuksen (EY) N:o 1831/2003 14 artiklan mukaisesti kyseisen hyväksynnän haltija on toimittanut hakemuksen, joka koskee Bacillus subtilis C-3102 (DSM 15544) hyväksymisen uusimista broilerien rehun lisäaineena, ja pyytänyt kyseisen lisäaineen luokittelua lisäaineluokkaan ”eläintuotantoon vaikuttavat lisäaineet”. Hakemuksen mukana on toimitettu asetuksen (EY) N:o 1831/2003 14 artiklan 2 kohdan mukaisesti vaadittavat tiedot ja asiakirjat.

                     (4)

                     Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 13 päivänä kesäkuuta 2018 antamassaan lausunnossa (3), että hakijan toimittamat tiedot osoittavat, että kyseinen lisäaine täyttää hyväksymisen edellytykset.

                     (5)

                        Bacillus subtilis C-3102 (DSM 15544) -valmisteen arviointi osoittaa, että asetuksen (EY) N:o 1831/2003 5 artiklassa säädetyt hyväksymisen edellytykset täyttyvät. Sen vuoksi kyseisen lisäaineen hyväksyminen tämän asetuksen liitteessä esitetyn mukaisesti olisi uusittava.

                     (6)

                     Koska Bacillus subtilis C-3102 (DSM 15544) -valmisteen hyväksyminen rehun lisäaineena uusitaan tämän asetuksen liitteessä vahvistettujen edellytysten mukaisesti, asetus (EY) N:o 1444/2006 olisi kumottava.

                     (7)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Uusitaan lisäaineluokkaan ”eläintuotantoon vaikuttavat lisäaineet” ja funktionaaliseen ryhmään ”suolistoflooran stabiloimiseen tarkoitetut aineet” kuuluvan, liitteessä tarkoitetun lisäaineen hyväksyminen kyseisessä liitteessä vahvistetuin edellytyksin.

            2 artikla
            Kumotaan asetus (EY) N:o 1444/2006.

            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä toukokuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 268, 18.10.2003, s. 29.

            (2)  Komission asetus (EY) N:o 1444/2006, annettu 29 päivänä syyskuuta 2006, Bacillus subtilis C-3102:n (Calsporin) hyväksymisestä rehun lisäaineena (EUVL L 271, 30.9.2006, s. 19).

            (3)  EFSA Journal 2018;16(7):5340.

            LIITE

                        Lisäaineen tunnistenumero

                        Hyväksynnän haltijan nimi

                        Lisäaine

                        Koostumus, kemiallinen kaava, kuvaus, analyysimenetelmä

                        Eläinlaji tai -ryhmä

                        Enimmäisikä

                        Vähimmäispitoisuus

                        Enimmäispitoisuus

                        Muut määräykset

                        Hyväksynnän voimassaolo päättyy

                        PMY/kg täysrehua, jonka kosteuspitoisuus on 12 %

                           Luokka: eläintuotantoon vaikuttavat lisäaineet. Funktionaalinen ryhmä: suolistoflooran stabiloimiseen tarkoitetut aineet

                        4b1820

                        Asahi Calpis Wellness Co. Ltd., jota edustaa Asahi Calpis Wellness Co. Ltd Europe Representative Office

                           Bacillus subtilis C-3102 (DSM 15544)

                           Lisäaineen koostumus:

                           Bacillus subtilis C-3102 (DSM 15544) -valmiste, joka sisältää vähintään 1 × 1010 PMY/g

                           Tehoaineen ominaispiirteiden kuvaus:

                        Elinkykyiset Bacillus subtilis C-3102 (DSM 15544) -itiöt (PMY)

                           Analyysimenetelmä
                            (1)

                        Lukumäärän määrittäminen: pintaviljely tryptoni-soija-agarilla (EN 15784:2009)
                        Tunnistaminen: pulssikenttägeelielektroforeesi (PFGE).

                        Broilerit

                        —

                        5 × 108

                        —

                                    1.

                                    Lisäaineen ja esiseoksen käyttöohjeissa on mainittava varastointia koskevat edellytykset sekä stabiilisuus lämpökäsittelyssä.

                                    2.

                                    Käyttö on sallittu jotakin seuraavaa sallittua kokkidiostaattia sisältävässä rehussa: monensiininatrium, salinomysiininatrium, semduramitsiininatrium, lasalosidinatrium, maduramisiiniammonium, narasiini/nikarbatsiini, diklatsuriili.

                                    3.

                                    Rehualan toimijoiden on vahvistettava lisäaineen ja esiseosten käyttäjiä varten toimintamenettelyt ja järjestelyt lisäaineen ja esiseosten käytöstä aiheutuvien mahdollisten riskien varalta. Jos riskejä ei voida näiden järjestelyjen ja toimenpiteiden avulla poistaa tai minimoida, lisäainetta ja esiseoksia käytettäessä on käytettävä asianmukaisia henkilönsuojaimia, silmä- ja hengityssuojat mukaan lukien.

                        18. kesäkuuta 2029

               (1)  Analyysimenetelmiä koskevia yksityiskohtaisia tietoja on saatavissa seuraavasta vertailulaboratorion osoitteesta: https://ec.europa.eu/jrc/en/eurl/feed-additives/evaluation-reports


title: Komission täytäntöönpanoasetus (EU) 2019/894, annettu 28 päivänä toukokuuta 2019, Escherichia coli CGMCC 7.232:n tuottaman L-treoniinin hyväksymisestä kaikkien eläinlajien rehun lisäaineena (ETA:n kannalta merkityksellinen teksti.)

text:
                  29.5.2019

                  FI

                  Euroopan unionin virallinen lehti

                  L 142/63

         KOMISSION TÄYTÄNTÖÖNPANOASETUS (EU) 2019/894,
         annettu 28 päivänä toukokuuta 2019,

            Escherichia coli CGMCC 7.232:n tuottaman L-treoniinin hyväksymisestä kaikkien eläinlajien rehun lisäaineena
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
         sekä katsoo seuraavaa:

                     (1)

                     Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perusteet ja menettelyt hyväksynnän myöntämiselle.

                     (2)

                     Asetuksen (EY) N:o 1831/2003 7 artiklan mukaisesti toimitettiin hakemus, joka koskee Escherichia coli CGMCC 7.232:n tuottaman L-treoniinin hyväksymistä kaikkien eläinlajien rehun lisäaineena. Hakemuksen mukana toimitettiin kyseisen asetuksen 7 artiklan 3 kohdan mukaisesti vaadittavat tiedot ja asiakirjat.

                     (3)

                     Hakemus koskee Escherichia coli CGMCC 7.232:n tuottaman L-treoniinin hyväksymistä kaikille eläinlajeille tarkoitettuna rehun lisäaineena, joka luokitellaan lisäaineluokkaan ”ravitsemukselliset lisäaineet”.

                     (4)

                     Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 2 päivänä lokakuuta 2018 (2) antamassaan lausunnossa, että ehdotetuissa käyttöolosuhteissa Escherichia coli CGMCC 7.232:n tuottamalla L-treoniinilla ei ole haitallisia vaikutuksia eläinten terveyteen, kuluttajien turvallisuuteen eikä ympäristöön. Se totesi myös, että lisäainetta pidetään mahdollisesti ihoa herkistävänä ja silmiä ja ihoa ärsyttävänä ja että hengitettynä siitä aiheutuu lisäaineen käyttäjille riski. Sen vuoksi komissio katsoo, että olisi toteutettava asianmukaisia suojatoimenpiteitä ihmisten terveydelle aiheutuvien haittavaikutusten estämiseksi erityisesti lisäaineen käyttäjien osalta. Elintarviketurvallisuusviranomainen totesi myös, että lisäaine on tehokas aminohappo L-treoniinin lähde kaikille eläinlajeille, ja jotta se olisi yhtä tehokas märehtijöillä kuin muilla kuin märehtijöillä, lisäaine olisi suojattava pötsihajotukselta. Elintarviketurvallisuusviranomainen ei katso erityisten markkinoille saattamisen jälkeistä seurantaa koskevien vaatimusten olevan tarpeen. Lisäksi elintarviketurvallisuusviranomainen vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla rehun lisäaine määritetään rehusta.

                     (5)

                        Escherichia coli CGMCC 7.232:n tuottaman L-treoniinin arviointi osoittaa, että asetuksen (EY) N:o 1831/2003 5 artiklassa säädetyt hyväksymisen edellytykset täyttyvät. Sen vuoksi kyseisen lisäaineen käyttö olisi hyväksyttävä tämän asetuksen liitteessä kuvatulla tavalla.

                     (6)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Hyväksytään lisäaineluokkaan ”ravitsemukselliset lisäaineet” ja funktionaaliseen ryhmään ”aminohapot, niiden suolat ja analogit” kuuluva liitteessä tarkoitettu aine eläinten ruokinnassa käytettävänä lisäaineena kyseisessä liitteessä vahvistetuin edellytyksin.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä toukokuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 268, 18.10.2003, s. 29.

            (2)  EFSA Journal 2018;16(10):5458.

            LIITE

                        Lisäaineen tunnistenumero

                        Hyväksynnän haltijan nimi

                        Lisäaine

                        Koostumus, kemiallinen kaava, kuvaus, analyysimenetelmä

                        Eläinlaji tai -ryhmä

                        Enimmäisikä

                        Vähimmäispitoisuus

                        Enimmäispitoisuus

                        Muut määräykset

                        Hyväksynnän voimassaolo päättyy

                        mg/kg täysrehua, jonka kosteuspitoisuus on 12 %

                           Luokka: ravitsemukselliset lisäaineet. Funktionaalinen ryhmä: aminohapot, niiden suolat ja analogit

                        3c410

                        —

                        L-treoniini

                           Lisäaineen koostumus

                        Jauhe, joka sisältää vähintään 98 % L-treoniinia (kuiva-aineesta)

                           Tehoaineen ominaispiirteiden kuvaus

                        L-treoniini, joka valmistetaan käymisreaktiolla seuraavasta:

                                       Escherichia coli CGMCC 7.232

                                    Kemiallinen kaava: C4H9NO3

                                    CAS-numero: 72-19-5

                           Analyysimenetelmät
                            (1)

                        L-treoniinin määrittäminen rehun lisäaineesta:

                                    —

                                    Food Chemical Codex ”L-threonine monograph” ja

                                    —

                                    ionivaihtokromatografia yhdistettynä kolonnin jälkeiseen johdannaisten muodostamiseen ja optiseen havaitsemiseen (IEC-VIS/FD) – EN ISO 17180.

                              Treoniinin määrittäminen esiseoksista:

                                    —

                                    ionivaihtokromatografia yhdistettynä kolonnin jälkeiseen johdannaisten muodostamiseen ja optiseen havaitsemiseen (IEC-VIS/FD) – EN ISO 17180 ja

                                    —

                                    ionivaihtokromatografia yhdistettynä kolonnin jälkeiseen johdannaisten muodostamiseen ja fotometriseen havaitsemiseen (IEC-VIS) – komission asetus (EY) N:o 152/2009 (liite III, F).

                              Treoniinin määrittäminen rehuseoksista ja rehuaineista:

                                    —

                                    ionivaihtokromatografia yhdistettynä kolonnin jälkeiseen johdannaisten muodostamiseen ja fotometriseen havaitsemiseen (IEC-VIS): komission asetus (EY) N:o 152/2009 (liite III, F).

                              Treoniinin määrittäminen vedestä:

                                    —

                                    ionivaihtokromatografia yhdistettynä kolonnin jälkeiseenjohdannaisten muodostamiseenja optiseen havaitsemiseen (IEC-VIS/FD).

                        Kaikki lajit

                        —

                        —

                        —

                                    1.

                                    L- treoniinia voidaan saattaa markkinoille ja käyttää valmisteesta koostuvana lisäaineena.

                                    2.

                                    Rehualan toimijoiden on vahvistettava toimintamenettelyt ja järjestelyt lisäaineen ja esiseoksen käyttäjiä varten hengitysteitse aiheutuvasta altistuksesta johtuvien mahdollisten riskien varalta. Jos riskejä ei voida näiden järjestelyjen ja toimenpiteiden avulla poistaa tai minimoida, lisäainetta ja esiseoksia käytettäessä on käytettävä asianmukaisia henkilönsuojaimia, hengityssuoja mukaan lukien.

                                    3.

                                    Lisäaineen endotoksiinipitoisuuden ja sen mahdollisen pölyämisen on oltava sellaiset, että endotoksiinialtistumisen voidaan varmistaa olevan enintään 1 600  ky endotoksiineja / m3 ilmaa (2)

                                    4.

                                    L-treoniinia voidaan käyttää juomaveteen lisättynä.

                                    5.

                                    Lisäaineen merkinnöissä on mainittava kosteuspitoisuus.

                                    6.

                                    Lisäaineen ja esiseosten merkinnöissä on mainittava seuraavaa:
                                    ”Jos lisäaine annostellaan juomavedessä, proteiinin liikasaantia olisi vältettävä.”

                        18. kesäkuuta 2029

               (1)  Analyysimenetelmiä koskevia yksityiskohtaisia tietoja on saatavissa seuraavasta vertailulaboratorion osoitteesta: https://ec.europa.eu/jrc/en/eurl/feed-additives/evaluation-reports.

               (2)  Altistuminen laskettuna lisäaineen endotoksiinipitoisuuden ja mahdollisen pölyämisen perusteella EFSA:n käyttämän menetelmän mukaisesti (EFSA Journal 2018;16(10):5458); analyysimenetelmä: Euroopan farmakopea 2.6.14 (bakteeriendotoksiinit).


title: Neuvoston täytäntöönpanoasetus (EU) 2017/2459, annettu 5 päivänä joulukuuta 2017, yhteisestä arvonlisäverojärjestelmästä annetun direktiivin 2006/112/EY täytäntöönpanotoimenpiteistä annetun täytäntöönpanoasetuksen (EU) N:o 282/2011 muuttamisesta

text:
                  29.12.2017

                  FI

                  Euroopan unionin virallinen lehti

                  L 348/32

            NEUVOSTON TÄYTÄNTÖÖNPANOASETUS (EU) 2017/2459,
      annettu 5 päivänä joulukuuta 2017,
      yhteisestä arvonlisäverojärjestelmästä annetun direktiivin 2006/112/EY täytäntöönpanotoimenpiteistä annetun täytäntöönpanoasetuksen (EU) N:o 282/2011 muuttamisesta
      EUROOPAN UNIONIN NEUVOSTO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 397 artiklan,
      ottaa huomioon Euroopan komission ehdotuksen,
      sekä katsoo seuraavaa:

                  (1)

                  Neuvoston täytäntöönpanoasetuksessa (EU) N:o 282/2011 (2) säädetään yksityiskohtaiset säännökset hankkijan sijaintipaikkaa koskevasta olettamasta ei-verovelvolliselle suoritettujen televiestintäpalvelujen, radio- ja televisiolähetyspalvelujen tai sähköisten palvelujen suorituspaikan määrittämiseksi.

                  (2)

                  Kyseisten olettamien soveltamista koskevien vaatimusten arvioinnissa on ilmennyt, että tietyissä olosuhteissa kahden keskenään ristiriidattoman todisteen saaminen hankkijan sijoittautumispaikasta, kotipaikasta tai vakinaisesta asuinpaikasta on erittäin työlästä jäsenvaltioon sijoittautuneelle verovelvolliselle, joka suorittaa tällaisia palveluja ei-verovelvolliselle muissa jäsenvaltioissa.

                  (3)

                  Rasitus on erityisen suuri pienille ja keskisuurille yrityksille. Jos vaadittaisiin vain yhden todisteen esittämistä, tämä yksinkertaistaisi sellaisten yritysten velvoitteita, joiden yhteisön sisäiset suoritukset muissa jäsenvaltioissa oleville hankkijoille jäävät alle tietyn raja-arvon.

                  (4)

                  Hankkijan sijaintipaikan todistamisvaatimuksen yksinkertaistaminen täydentää neuvoston direktiivin (EU) 2017/2455 (3) 1 artiklalla käyttöön otettuja muutoksia direktiivin 2006/112/EY XII osaston 6 luvussa säädettyihin erityisjärjestelmiin, minkä vuoksi niitä olisi sovellettava samasta päivästä alkaen.

                  (5)

                  Sen vuoksi täytäntöönpanoasetus (EU) N:o 282/2011 olisi muutettava tämän mukaisesti,

            ON HYVÄKSYNYT TÄMÄN ASETUKSEN:
      1 artikla
      Korvataan täytäntöönpanoasetuksen (EU) N:o 282/2011 24 b artikla seuraavasti:

         ”24 b artikla
         Sovellettaessa direktiivin 2006/112/EY 58 artiklaa, kun televiestintä-, lähetys- tai sähköisesti suoritettavia palveluja suoritetaan ei-verovelvolliselle

                     a)

                     hänen kiinteän verkon liittymänsä välityksellä, olettamana on, että palvelujen hankkija on sijoittautunut paikkaan tai että hankkijan kotipaikka tai vakinainen asuinpaikka on paikassa, johon kiinteä verkko on yhdistetty;

                     b)

                     matkaviestinverkkojen välityksellä, olettamana on, että maa johon palvelujen hankkija on sijoittautunut tai jossa on hankkijan kotipaikka tai vakinainen asuinpaikka, on se maa, joka käy ilmi palveluja vastaanotettaessa käytettävän SIM-kortin maatunnuksesta;

                     c)

                     kyseisten palveluiden edellyttäessä dekooderin tai vastaavan laitteen tai katselukortin käyttöä ja kun ei käytetä kiinteää maayhteyttä, olettamana on, että palvelujen hankkija on sijoittautunut paikkaan tai että hankkijan kotipaikka tai vakinainen asuinpaikka on paikassa, jossa kyseinen dekooderi tai vastaava laite sijaitsee, taikka, jos tuo paikka ei ole tiedossa, että palvelujen hankkija on sijoittautunut paikkaan tai että hankkijan kotipaikka tai vakinainen asuinpaikka on paikassa, johon katselukortti lähetetään käytettäväksi;

                     d)

                     muissa kuin 24 a artiklassa ja tämän artiklan a, b ja c alakohdassa tarkoitetuissa olosuhteissa olettamana on, että palvelujen hankkija on sijoittautunut paikkaan tai että hankkijan kotipaikka tai vakinainen asuinpaikka on paikassa, jonka palvelujen suorittaja on tällaiseksi määrittänyt kahden tämän asetuksen 24 f artiklassa luetellun keskenään ristiriidattoman todisteen perusteella.

               Rajoittamatta ensimmäisen kohdan d alakohdan säännöksiä kun kyseessä ovat kyseisen alakohdan soveltamisalaan kuuluvat palvelujen suoritukset, jotka verovelvollinen suorittaa jossakin jäsenvaltiossa sijaitsevasta liiketoiminnan kotipaikastaan tai kiinteästä toimipaikastaan ja joiden arvonlisäveroton kokonaisarvo kuluvana ja edellisenä kalenterivuonna on enintään 100 000 euroa tai vastaava kansallisena valuuttana ilmaistava määrä, olettamana on, että hankkijan sijoittautumis- tai kotipaikka taikka vakinainen asuinpaikka on paikassa, jonka palvelujen suorittaja on tällaiseksi määrittänyt yhden 24 f artiklan a–e alakohdassa luetellun todisteen perusteella, jonka on antanut palvelujen suorittamiseen osallistuva muu henkilö kuin palvelujen suorittaja tai hankkija.
         Jos toisessa kohdassa säädetty raja-arvo ylitetään jonkin kalenterivuoden aikana, mainittua kohtaa ei sovelleta kyseistä hetkestä alkaen siihen asti, kunnes mainitussa kohdassa säädetyt edellytykset täyttyvät jälleen.
         Vastaava kansallisena valuuttana ilmaistava määrä lasketaan soveltamalla Euroopan keskuspankin neuvoston täytäntöönpanoasetuksen (EU) 2017/2459 (*1) hyväksymispäivänä julkaisemaa muuntokurssia.

      2 artikla
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
      Sitä sovelletaan 1 päivästä tammikuuta 2019.

         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 5 päivänä joulukuuta 2017.

               Neuvoston puolesta

               Puheenjohtaja

            T. TÕNISTE

         (1)  EUVL L 347, 11.12.2006, s. 1.

         (2)  Neuvoston täytäntöönpanoasetus (EU) N:o 282/2011, annettu 15 päivänä maaliskuuta 2011, yhteisestä arvonlisäverojärjestelmästä annetun direktiivin 2006/112/EY täytäntöönpanotoimenpiteistä (EUVL L 77, 23.3.2011, s. 1).

         (3)  Neuvoston direktiivi (EU) 2017/2455, annettu 5 päivänä joulukuuta 2017, direktiivin 2006/112/EY ja direktiivin 2009/132/EY muuttamisesta palvelujen suorituksia ja tavaroiden etämyyntiä koskevien tiettyjen arvonlisäverovelvoitteiden osalta (EUVL L 348, 29.12.2017, s. 7).


title: Komission täytäntöönpanoasetus (EU) 2018/3, annettu 4 päivänä tammikuuta 2018, käynnistysmäärien vahvistamisesta vuosiksi 2018 ja 2019 mahdollisen lisätuontitullin soveltamiseksi tiettyjen hedelmien ja vihannesten tuonnissa

text:
               5.1.2018

               FI

               Euroopan unionin virallinen lehti

               L 2/1

         KOMISSION TÄYTÄNTÖÖNPANOASETUS (EU) 2018/3,
   annettu 4 päivänä tammikuuta 2018,
   käynnistysmäärien vahvistamisesta vuosiksi 2018 ja 2019 mahdollisen lisätuontitullin soveltamiseksi tiettyjen hedelmien ja vihannesten tuonnissa
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 183 artiklan ensimmäisen kohdan b alakohdan,
   sekä katsoo seuraavaa:

               (1)

               Komission täytäntöönpanoasetuksen (EU) 2017/892 (2) 39 artiklassa säädetään, että asetuksen (EU) N:o 1308/2013 182 artiklan 1 kohdassa tarkoitettua lisätuontitullia voidaan soveltaa mainitun täytäntöönpanoasetuksen liitteessä VII lueteltuihin tuotteisiin siinä lueteltuina ajanjaksoina. Lisätuontitullia on sovellettava, jos minkä tahansa vapaaseen liikkeeseen luovutetun kyseisessä liitteessä luetellun tuotteen määrä millä tahansa samassa liitteessä mainitulla soveltamisjaksolla ylittää kyseisen tuotteen vuotuisen käynnistysmäärän. Lisätuontitulleja ei oteta käyttöön, jos tuonti ei todennäköisesti häiritse unionin markkinoita tai jos vaikutukset eivät olisi oikeassa suhteessa asetettuihin tavoitteisiin nähden.

               (2)

               Asetuksen (EU) N:o 1308/2013 182 artiklan 1 kohdan toisen alakohdan mukaisesti käynnistysmäärät mahdollisen lisätuontitullin soveltamiseksi tiettyjen hedelmien ja vihannesten tuonnissa perustuvat edeltävien kolmen vuoden tuonti- ja kotimaan kulutusta koskeviin tietoihin. Tiettyjä hedelmiä ja vihanneksia koskevat käynnistysmäärät vuosiksi 2018 ja 2019 olisi vahvistettava jäsenvaltioiden vuosilta 2014, 2015 ja 2016 ilmoittamien tietojen pohjalta.

               (3)

               Koska täytäntöönpanoasetuksen (EU) 2017/892 liitteessä VII säädetty lisätuontitullien mahdollinen soveltamisjakso alkaa useiden tuotteiden osalta 1 päivänä tammikuuta, tätä asetusta olisi sovellettava 1 päivästä tammikuuta 2018, minkä vuoksi sen olisi tultava voimaan mahdollisimman pian,

         ON HYVÄKSYNYT TÄMÄN ASETUKSEN:
   1 artikla
   Tämän asetuksen liitteessä vahvistetaan asetuksen (EU) N:o 1308/2013 182 artiklan 1 kohdan ensimmäisen alakohdan b alakohdassa tarkoitetut käynnistysmäärät vuosiksi 2018 ja 2019 täytäntöönpanoasetuksen (EU) 2017/892 liitteessä VII lueteltujen tuotteiden osalta.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.
   Sitä sovelletaan 1 päivästä tammikuuta 2018.
   Sen voimassaolo päättyy 30 päivänä kesäkuuta 2019.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 4 päivänä tammikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 347, 20.12.2013, s. 671.

      (2)  Komission täytäntöönpanoasetus (EU) 2017/892, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmä- ja vihannesalan sekä hedelmä- ja vihannesjalostealan osalta (EUVL L 138, 25.5.2017, s. 57).

      LIITE

         Täytäntöönpanoasetuksen (EU) 2017/892 liitteessä VII lueteltuja tuotteita ja soveltamisjaksoja koskevat käynnistysmäärät lisätuontitullien mahdollista soveltamista varten

      Tavaran kuvausta on pidettävä ainoastaan ohjeellisena, sanotun kuitenkaan rajoittamatta yhdistetyn nimikkeistön tulkintasääntöjen soveltamista. Tässä liitteessä lisätuontitullien soveltamisala määräytyy CN-koodien sisällön mukaan, sellaisena kuin ne ovat tämän asetuksen antamishetkellä.

                  Järjestysnumero

                  CN-koodi

                  Tavaran kuvaus

                  Soveltamisjakso

                  Käynnistysmäärä (tonnia)

                  2018

                  2019

                  78.0015

                  0702 00 00

                  Tomaatit

                  1. kesäkuuta – 30. syyskuuta

                  39 326

                  78.0020

                  1. lokakuuta alkaen

                  31. toukokuuta asti

                  483 376

                  78.0065

                  0707 00 05

                  Kurkut

                  1. toukokuuta – 31. lokakuuta

                  26 505

                  78.0075

                  1. marraskuuta alkaen

                  30. huhtikuuta asti

                  20 482

                  78.0085

                  0709 91 00

                  Latva-artisokat

                  1. marraskuuta alkaen

                  30. kesäkuuta asti

                  6 587

                  78.0100

                  0709 93 10

                  Kesäkurpitsat

                  1. tammikuuta – 31. joulukuuta

                  55 037

                  78.0110

                  0805 10 22
                  0805 10 24
                  0805 10 28

                  Appelsiinit

                  1. joulukuuta alkaen

                  31. toukokuuta asti

                  302 643

                  78.0120

                  0805 22 00

                  Klementiinit

                  1. marraskuuta alkaen

                  Helmikuun loppuun asti

                  90 771

                  78.0130

                  0805 21
                  0805 29 00

                  Mandariinit (myös tangeriinit ja satsumat); wilkingit ja muut niiden kaltaiset sitrushedelmähybridit

                  1. marraskuuta alkaen

                  Helmikuun loppuun asti

                  86 317

                  78.0155

                  0805 50 10

                  Sitruunat

                  1. tammikuuta – 31. toukokuuta

                  32 823

                  78.0160

                  1. kesäkuuta – 31. joulukuuta

                  306 804

                  78.0170

                  0806 10 10

                  Syötäväksi tarkoitetut viinirypäleet

                  16. heinäkuuta – 16. marraskuuta

                  78 324

                  78.0175

                  0808 10 80

                  Omenat

                  1. tammikuuta – 31. elokuuta

                  432 630

                  78.0180

                  1. syyskuuta – 31. joulukuuta

                  39 724

                  78.0220

                  0808 30 90

                  Päärynät

                  1. tammikuuta – 30. huhtikuuta

                  155 417

                  78.0235

                  1. heinäkuuta – 31. joulukuuta

                  19 187

                  78.0250

                  0809 10 00

                  Aprikoosit

                  1. kesäkuuta – 31. heinäkuuta

                  4 630

                  78.0265

                  0809 29 00

                  Kirsikat (muut kuin hapankirsikat)

                  16. toukokuuta – 15. elokuuta

                  33 718

                  78.0270

                  0809 30

                  Persikat, myös nektariinit

                  16. kesäkuuta – 30. syyskuuta

                  3 150

                  78.0280

                  0809 40 05

                  Luumut

                  16. kesäkuuta – 30. syyskuuta

                  17 254


title: Komission täytäntöönpanoasetus (EU) 2018/151, annettu 30 päivänä tammikuuta 2018, Euroopan parlamentin ja neuvoston direktiivin (EU) 2016/1148 soveltamista koskevista säännöistä niiden seikkojen, jotka digitaalisen palvelun tarjoajien on otettava huomioon verkko- ja tietojärjestelmien turvallisuudelle aiheutuvien riskien hallitsemiseksi, sekä poikkeaman vaikutuksen merkittävyyden määrittämistä koskevien parametrien täsmentämiseksi

text:
               31.1.2018

               FI

               Euroopan unionin virallinen lehti

               L 26/48

         KOMISSION TÄYTÄNTÖÖNPANOASETUS (EU) 2018/151,
   annettu 30 päivänä tammikuuta 2018,
   Euroopan parlamentin ja neuvoston direktiivin (EU) 2016/1148 soveltamista koskevista säännöistä niiden seikkojen, jotka digitaalisen palvelun tarjoajien on otettava huomioon verkko- ja tietojärjestelmien turvallisuudelle aiheutuvien riskien hallitsemiseksi, sekä poikkeaman vaikutuksen merkittävyyden määrittämistä koskevien parametrien täsmentämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon toimenpiteistä yhteisen korkeatasoisen verkko- ja tietojärjestelmien turvallisuuden varmistamiseksi koko unionissa 6 päivänä heinäkuuta 2016 annetun Euroopan parlamentin ja neuvoston direktiivin (EU) 2016/1148 (1) ja erityisesti sen 16 artiklan 8 kohdan,
   sekä katsoo seuraavaa:

               (1)

               Direktiivin (EU) 2016/1148 mukaan digitaalisen palvelun tarjoajat ovat vapaita toteuttamaan asianmukaisina ja oikeasuhteisina pitämänsä tekniset ja organisatoriset toimenpiteet hallitakseen riskejä, joita kohdistuu niiden verkko- ja tietojärjestelmien turvallisuuteen, kunhan näillä toimenpiteillä varmistetaan asianmukainen turvallisuuden taso ja niissä otetaan huomioon kyseisessä direktiivissä esitetyt seikat.

               (2)

               Määrittäessään asianmukaisia ja oikeasuhteisia teknisiä ja organisatorisia toimenpiteitä digitaalisen palvelun tarjoajien olisi omaksuttava tietoturvallisuuteen järjestelmällinen ja riskiperustainen lähestymistapa.

               (3)

               Järjestelmien ja tilojen turvallisuuden varmistamiseksi digitaalisen palvelun tarjoajien olisi toteutettava arviointi- ja analyysimenettelyt, joissa olisi otettava huomioon verkko- ja tietojärjestelmien järjestelmällinen hallinta, fyysinen turvallisuus ja ympäristön turvallisuus, toimitusvarmuus ja verkko- ja tietojärjestelmiin pääsyn valvonta.

               (4)

               Kun digitaalisen palvelun tarjoajat tekevät riskianalyysia verkko- ja tietojärjestelmien järjestelmällisen hallinnan yhteydessä, niitä olisi kannustettava tunnistamaan tietynlaisia riskejä ja kvantifioimaan niiden merkitys esimerkiksi yksilöimällä elintärkeisiin hyödykkeisiin kohdistuvia uhkia sekä sitä, miten ne voivat vaikuttaa toimintaan ja miten niitä voitaisiin parhaiten vähentää nykyisten valmiuksien ja resurssivaatimusten perusteella.

               (5)

               Henkilöstöpolitiikka voisi pohjata osaamisen hallintaan, mihin sisältyvät myös turvallisuuteen liittyvien taitojen kehittämistä ja tietoisuuden lisäämistä koskevat näkökohdat. Kun digitaalisen palvelun tarjoajat päättävät toimintavarmuutta koskevien politiikkojen valinnasta, niitä olisi kannustettava ottamaan huomioon näkökohtia, jotka liittyvät muutosjohtamiseen, haavoittuvuustekijöiden hallintaan, toimintatapojen ja hallintokäytäntöjen vakiinnuttamiseen sekä järjestelmäkartoitukseen.

               (6)

               Turvallisuusrakenteita koskevaan politiikkaan voisi sisältyä erityisesti verkkojen ja järjestelmien eriyttäminen ja erityisiä turvatoimenpiteitä keskeisille toiminnolle kuten hallinnolle. Verkkojen ja järjestelmien eriyttäminen voisi antaa digitaalisen palvelun tarjoajalle mahdollisuuden erottaa esimerkiksi datavirtoja ja laskentaresursseja sen mukaan, kuuluvatko ne asiakkaalle, asiakasryhmälle, digitaalisen palvelun tarjoajalle vai kolmansille osapuolille.

               (7)

               Fyysisen turvallisuuden ja ympäristön turvallisuuden osalta toteutettavilla toimenpiteillä olisi varmistettava organisaation verkko- ja tietojärjestelmien suojaaminen vahingoilta, joita aiheutuu poikkeamista, kuten varkaudet, tulipalo, tulva tai muut sääolojen vaikutukset taikka televiestintä- tai sähkökatkot.

               (8)

               Esimerkiksi sähkön, polttoaineen tai jäähdytyksen toimitusvarmuus voi kattaa sellaisen toimitusketjun varmuuden, johon sisältyy erityisesti ulkopuolisten toimeksisaajien ja alihankkijoiden ja näiden hallinnon turvallisuus. Kriittisten resurssien jäljitettävyydellä viitataan digitaalisen palvelun tarjoajan kykyyn tunnistaa kyseisten resurssien lähteet ja pitää niistä kirjaa.

               (9)

               Digitaalisten palvelujen käyttäjien olisi käsitettävä luonnolliset henkilöt ja oikeushenkilöt, jotka ovat verkossa toimivan markkinapaikan tai pilvipalvelun asiakkaita tai tilaajia tai käyvät verkossa toimivan hakukoneen sivustolla tekemässä avainsanahakuja.

               (10)

               Poikkeaman vaikutusten merkittävyyttä määritettäessä tässä asetuksessa esitettyjä tapauksia olisi pidettävä suuntaa-antavana luettelona merkittävistä poikkeamista. Tämän asetuksen täytäntöönpanosta ja yhteistyöryhmän työstä saatuja kokemuksia olisi hyödynnettävä tiedon keräämiseksi riskejä ja poikkeamia koskevista parhaista käytännöistä direktiivin (EU) 2016/1148 11 artiklan 3 kohdan i alakohdan mukaisesti ja keskusteltaessa kyseisen kohdan m alakohdan mukaisesti järjestelyistä, jotka koskevat raportointia poikkeamailmoituksista. Tuloksena voisi olla kattavat suuntaviivat ilmoittamista koskevien parametrien määrällisille kynnyksille, joiden ylittyminen käynnistää direktiivin (EU) 2016/1148 16 artiklan 3 kohdan mukaisen digitaalisen palvelun tarjoajien ilmoitusvelvollisuuden. Komissio voisi tarvittaessa harkita myös tässä asetuksessa säädettyjen kynnysten tarkistamista.

               (11)

               Jotta toimivaltaiset viranomaiset voisivat saada tiedon uusista mahdollisista riskeistä, digitaalisen palvelun tarjoajia olisi kannustettava ilmoittamaan vapaaehtoisesti kaikista poikkeamista, joihin liittyy niille aikaisemmin tuntemattomia piirteitä, kuten uusista haavoittuvuuden hyväksikäyttömenetelmistä, hyökkäysvektoreista tai uhkatoimijoista, haavoittuvuuksista ja vaaratekijöistä.

               (12)

               Tätä asetusta olisi sovellettava sitä päivää seuraavasta päivästä, jolloin määräaika direktiivin (EU) 2016/1148 saattamiselle osaksi kansallista lainsäädäntöä umpeutuu.

               (13)

               Tässä asetuksessa säädetyt toimenpiteet ovat direktiivin (EU) 2016/1148 22 artiklassa tarkoitetun verkko- ja tietojärjestelmien turvallisuutta käsittelevän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Kohde
   Tässä asetuksessa täsmennetään seikat, jotka digitaalisen palvelun tarjoajien on otettava huomioon määrittäessään ja toteuttaessaan toimenpiteitä niiden verkko- ja tietojärjestelmien turvallisuuden tason säilyttämiseksi, joita ne käyttävät direktiivin (EU) 2016/1148 liitteessä III tarkoitettujen palvelujen tarjoamiseen, sekä parametrit, jotka on otettava huomioon määritettäessä, onko poikkeamalla merkittävä vaikutus kyseisten palvelujen tarjoamiseen.
   2 artikla
   Tietoturvan osatekijät
   1.   Direktiivin (EU) 2016/1148 16 artiklan 1 kohdan a alakohdassa tarkoitettu järjestelmien ja tilojen turvallisuus tarkoittaa verkko- ja tietojärjestelmien ja niiden fyysisen ympäristön turvallisuutta, ja se sisältää seuraavat osatekijät:

               a)

               verkko- ja tietojärjestelmien järjestelmällinen hallinta, jolla tarkoitetaan tietojärjestelmien kartoitusta sekä sitä, että vahvistetaan joukko aiheellisia toimintaperiaatteita, jotka koskevat tietoturvan hallintaa, riskianalyysi mukaan lukien, henkilöstöresursseja, toimintavarmuutta, turvallisuusrakenteita, tietojen ja järjestelmien elinkaaren turvallista hallinnointia sekä tarvittaessa salausta ja sen hallintaa;

               b)

               fyysinen turvallisuus ja ympäristön turvallisuus, joilla tarkoitetaan, että käytettävissä on joukko toimenpiteitä digitaalisen palvelun tarjoajien verkko- ja tietojärjestelmien suojaamiseksi vahingoilta siten, että käytetään kaikki vaaratekijät kattavaa riskiperusteista lähestymistapaa, jotta voidaan puuttua esimerkiksi järjestelmähäiriöistä, inhimillisistä virheistä, pahantahtoisista teoista tai luonnonilmiöistä aiheutuviin tilanteisiin;

               c)

               toimitusvarmuus, jolla tarkoitetaan asianmukaisten toimintaperiaatteiden vahvistamista ja ylläpitämistä, jotta voidaan turvata palvelujen tarjoamisessa käytettävien kriittisten resurssien saatavuus ja tarvittaessa jäljitettävyys;

               d)

               verkko- ja tietojärjestelmiin pääsyn valvonta, millä tarkoitetaan, että käytettävissä on joukko toimenpiteitä sen varmistamiseksi, että fyysinen ja looginen pääsy verkko- ja tietojärjestelmiin, mukaan lukien verkko- ja tietojärjestelmien hallinnollinen turvallisuus, sallitaan tai sitä rajoitetaan liiketoiminnan ja turvallisuuden vaatimusten perusteella.

         2.   Direktiivin (EU) 2016/1148 16 artiklan 1 kohdan b alakohdassa tarkoitetun poikkeamien käsittelyn osalta digitaalisen palvelun tarjoajien toteuttamiin toimenpiteisiin on sisällyttävä

               a)

               havaitsemiseen tarkoitetut prosessit ja menetelmät, joita pidetään yllä ja testataan sen varmistamiseksi, että saadaan ajoissa ja asianmukaisesti tieto poikkeavista tapahtumista;

               b)

               prosessit ja toimintaperiaatteet, jotka koskevat poikkeamista ilmoittamista sekä heikkouksien ja haavoittuvuuksien tunnistamista digitaalisen palvelun tarjoajien tietojärjestelmissä;

               c)

               reagointi noudattaen vahvistettuja menettelyjä ja raportointi toteutettujen toimenpiteiden tuloksista;

               d)

               arvio poikkeaman vakavuudesta, sen analysoinnista saadun tietämyksen dokumentointi ja sellaisen asiaan liittyvän tiedon kerääminen, jota voidaan käyttää todisteena ja jonka avulla voidaan tukea jatkuvaa parantamista.

         3.   Direktiivin (EU) 2016/1148 16 artiklan 1 kohdan c alakohdassa tarkoitettu liiketoiminnan jatkuvuuden hallinta tarkoittaa organisaation kykyä säilyttää häiriön jälkeen palvelujen toimittaminen hyväksyttävällä ennalta määritellyllä tasolla tai tarvittaessa palauttaa se sille tasolle, ja siihen on sisällyttävä

               a)

               liiketoiminnan vaikutusanalyysiin perustuvien sellaisten varautumissuunnitelmien laatiminen, joilla varmistetaan digitaalisen palvelun tarjoajien palvelujen jatkuvuus ja jotka arvioidaan ja testataan säännöllisesti esimerkiksi harjoituksilla;

               b)

               palautumisvalmiudet, jotka arvioidaan ja testataan säännöllisesti esimerkiksi harjoituksilla.

         4.   Direktiivin (EU) 2016/1148 16 artiklan 1 kohdan d alakohdassa tarkoitettuihin seurantaan, tarkastuksiin ja testaukseen on sisällyttävä seuraavia koskevien toimintaperiaatteiden vahvistaminen ja ylläpitäminen:

               a)

               suunnitellun havainto- tai mittaussarjan toteuttaminen sen arvioimiseksi, toimivatko verkko- ja tietojärjestelmät niin kuin on tarkoitus;

               b)

               tarkastukset ja todentaminen sen varmistamiseksi, että standardia tai suuntaviivoja noudatetaan, tiedot on tallennettu oikein ja toimivuuden ja tehokkuuden tavoitteet toteutuvat;

               c)

               prosessi, jolla on tarkoitus saada selville puutteet verkko- ja tietojärjestelmän turvamekanismeissa, joilla suojataan tiedot ja ylläpidetään toimintoja. Tällaisen prosessin on katettava toimintojen kulkuun liittyvät tekniset prosessit ja henkilöstö.

         5.   Direktiivin (EU) 2016/1148 16 artiklan 1 kohdan e alakohdassa tarkoitetuilla kansainvälisillä standardeilla tarkoitetaan Euroopan parlamentin ja neuvoston asetuksen (EU) N:o 1025/2012 (2) 2 artiklan 1 kohdan a alakohdassa tarkoitettuja kansainvälisen standardointielimen vahvistamia standardeja. Direktiivin (EU) 2016/1148 19 artiklan mukaan voidaan käyttää myös verkko- ja tietojärjestelmien turvallisuuden kannalta merkityksellisiä eurooppalaisia tai kansainvälisesti hyväksyttyjä standardeja ja eritelmiä, olemassa olevat kansalliset standardit mukaan lukien.
   6.   Digitaalisen palvelun tarjoajien on varmistettava, että ne asettavat toimivaltaisen viranomaisen saataville asianmukaiset asiakirjat, joiden nojalla tämä voi todentaa, että 1, 2, 3, 4 ja 5 kohdassa esitettyjä tietoturvan osatekijöitä noudatetaan.
   3 artikla
   Parametrit, jotka on otettava huomioon määritettäessä, onko poikkeaman vaikutus merkittävä
   1.   Direktiivin (EU) 2016/1148 16 artiklan 4 kohdan a alakohdassa tarkoitetun niiden käyttäjien lukumäärän, joihin poikkeama vaikuttaa, ja erityisesti niiden käyttäjien lukumäärän, jotka ovat riippuvaisia kyseessä olevasta palvelusta omien palvelujensa tarjoamiseksi, osalta digitaalisen palvelun tarjoajan on voitava arvioida jompikumpi seuraavista:

               a)

               niiden luonnollisten henkilöiden ja oikeushenkilöiden lukumäärä, joihin poikkeama vaikuttaa ja joiden kanssa on tehty sopimus palvelun tarjoamisesta; tai

               b)

               niiden käyttäjien lukumäärä, joihin poikkeama vaikuttaa ja jotka ovat käyttäneet palvelua erityisesti aikaisempien liikennetietojen perusteella.

         2.   Direktiivin (EU) 2016/1148 16 artiklan 4 kohdan b alakohdassa tarkoitetulla poikkeaman kestolla tarkoitetaan aikaa siitä, kun palvelun saatavuuden, aitouden, eheyden tai luottamuksellisuuden suhteen asianmukainen tarjonta on keskeytynyt, palautumiseen asti.
   3.   Direktiivin (EU) 2016/1148 16 artiklan 4 kohdan c alakohdassa tarkoitetun maantieteellisen levinneisyyden alueen, johon poikkeama vaikuttaa, suhteen digitaalisen palvelun tarjoajan on voitava selvittää, vaikuttaako poikkeama sen palvelujen tarjontaan tietyissä jäsenvaltioissa.
   4.   Direktiivin (EU) 2016/1148 16 artiklan 4 kohdan d alakohdassa tarkoitettu palvelun toiminnan häiriön laajuus on mitattava suhteessa yhteen tai useampaan seuraavista tekijöistä, joita poikkeama heikentää: tietojen tai niihin liittyvien palvelujen saatavuus, aitous, eheys tai luottamuksellisuus.
   5.   Direktiivin (EU) 2016/1148 16 artiklan 4 kohdan e alakohdassa tarkoitetun talouden ja yhteiskunnan toimintoihin kohdistuvan vaikutuksen laajuuden osalta digitaalisen palvelun tarjoajan on voitava päätellä eräiden tietojen – esimerkiksi sopimussuhteet asiakkaan kanssa tai tarvittaessa niiden käyttäjien mahdollinen lukumäärä, joihin poikkeama vaikuttaa – perusteella, onko poikkeamasta aiheutunut käyttäjille merkittäviä aineellisia tai aineettomia menetyksiä esimerkiksi terveyden, turvallisuuden tai omaisuusvahinkojen osalta.
   6.   Edellä olevien 1, 2, 3, 4 ja 5 kohdan vaatimusten täyttämiseksi digitaalisen palvelun tarjoajia ei vaadita keräämään lisätietoja, joihin niillä ei ole pääsyä.
   4 artikla
   Poikkeaman merkittävä vaikutus
   1.   Poikkeamaa on pidettävä vaikutukseltaan merkittävänä, jos vähintään yksi seuraavista on toteutunut:

               a)

               digitaalisen palvelun tarjoajan tarjoama palvelu on ollut poissa saatavilta yli 5 000 000 käyttäjätuntia; käyttäjätunnilla tarkoitetaan niiden unionin käyttäjien lukumäärää, joihin poikkeama vaikuttaa, 60 minuutin aikana;

               b)

               poikkeama on johtanut digitaalisen palvelun tarjoajan tai kyseisen tarjoajan verkko- ja tietojärjestelmän välityksellä saatavilla olevien tallennettujen, siirrettävien tai käsiteltävien tietojen tai niihin liittyvien palvelujen eheyden, aitouden tai luottamuksellisuuden menetykseen, joka vaikuttaa useampaan kuin 100 000 käyttäjään unionissa;

               c)

               poikkeamasta on aiheutunut riski yleiselle järjestykselle tai turvallisuudelle tai se on aiheuttanut kuolemanvaaran;

               d)

               poikkeama on aiheuttanut vähintään yhdelle käyttäjälle unionissa aineellista vahinkoa yli 1 000 000 euron arvosta.

         2.   Komissio voi tarkistaa 1 kohdassa vahvistettuja kynnyksiä yhteistyöryhmän direktiivin (EU) 2016/1148 11 artiklan 3 kohdan mukaisia tehtäviä suorittaessaan keräämien parhaiden käytäntöjen ja kyseisen 11 artiklan 3 kohdan m alakohdan mukaisten keskustelujen pohjalta.
   5 artikla
   Voimaantulo
   1.   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   2.   Sitä sovelletaan 10 päivästä toukokuuta 2018.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 30 päivänä tammikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 194, 19.7.2016, s. 1.

      (2)  Euroopan parlamentin ja neuvoston asetus (EU) N:o 1025/2012, annettu 25 päivänä lokakuuta 2012, eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta (EUVL L 316, 14.11.2012, s. 12).